Membre de la CoP Espècie Aviària: Manual lesional de suport per al dictamen de carns fresques
El treball és un manual pràctic elaborat per una comunitats de pràctica (CoP) formada per veterinaris d'escorxador d'aviram que ha treballat durant anys per aconseguir aquest producte final.
L'han fet amb l'objectiu d' ajudar als veterinaris d'escorxador d'aviram a determinar el dictamen de no aptitud pel consum humà de les canals.
És un recull de fitxes a on es descriu principalment les troballes macroscòpiques de cada lesió o malaltia, el tipus de decomís, un diagnòstic diferencial, si és de declaració obligatòria i si cal la confirmació laboratorial de la patologia.
Tot això recolzat, quan ha estat possible amb fotografies de les lesions fetes al mateix escorxador.
Qui són els beneficiaris d'aquest treball?
Aquest manual és específic pels veterinaris d'escorxador d'aviram.
A Catalunya hi ha 36 escorxadors on sacrifiquen aviram.
A cada escorxador hi ha, com a mínim, un veterinari dedicat al control i vigilància
Quina necessitat s'havien de cobrir?
Quan es va crear per primera vegada aquesta CoP, la majoria dels serveis veterinaris d'escorxadors d'aviram no disposaven d'ordinadors ni de cap llibre d'anatomia patològica per poder consultar els dubtes.
Aquesta va ser la principal motivació per crear la CoP i obtenir un manual de consulta que arribés a tots els escorxadors, principalment en format paper.
Després de set anys, molts escorxadors ja disposen d'ordinadors i Internet i el manual està publicat "on line" obert a tothom però fora bo fer arribar una còpia en paper a cada escorxador per assegurar que tothom el té a l'abast.
Com definiries el producte que heu creat?
Aquest manual no pretén ser el "Santo Grial" pel que fa al dictamen en escorxadors, simplement hem traslladat la nostra experiència de molts anys de feina en escorxadors d'aviram recopilant fotografies, fetes per nosaltres mateixos i al propi escorxador, i sintetitzant la informació que creiem que pot ser més útil per arribar ràpidament a un dictamen.
En un principi només constava de les lesions i/o malalties més habituals que es poden trobar a l'escorxador, però posteriorment vam pensar d'ampliar-les i incloure-hi patologies que difícilment trobarem a l'escorxador però que serveix per refrescar coneixements si és necessari.
En resum, amb aquest manual els veterinaris d'escorxador podem fer una consulta ràpida amb fotografies reals de lesions d'escorxador, en comptes de perdre el temps buscant a Internet.
En que creus que canviarà la vida professional de les persones que utilitzin aquesta guia?
Crec que tots els veterinaris que hem participat en aquesta CoP, abans de la seva creació, teníem present la mancança d'aquest tipus de informació i de formació per poder fer la nostra feina correctament i que s'havia de fer alguna cosa, cadascú a la seva manera volia trobar la seva solució.
El fet d'ajuntar-nos per treballar col·laborativament ens va fer sentir que si volíem, podíem fer-lo realitat i d'alguna manera millorar la nostra situació en aquest sentit.
Sabíem que el camí seria difícil, que suposaria molta feina però vem arribar a la conclusió que el resultat valdria la pena.
Alguna recomanació per a les persones que estan treballant en una CoP?
Per totes aquelles persones que ara mateix formen part d'una CoP els recomano sobretot que tinguin molt clar el producte final que volen aconseguir i que l'objectiu és ajudar a d'altres professionals en la seva feina, d'aquesta manera ells mateixos creuran en la CoP i el compromís serà major i tot i l'esforç que s'ha de fer, aconseguiran el seu objectiu.
Alguna recomanació per a les persones que no coneixen l'experiència de treballar en una CoP?
Per aquelles persones que mai no han treballat en una CoP però que d'alguna manera volem millorar dia a dia a la feina, independentment de la motivació, els recomano la via col·laborativa a través de les CoP.
Coneixereu a d'altres companys amb els mateixos problemes o inquietuds, aprendreu a treballar en equip de manera horitzontal i no vertical com es fa normalment en una administració o empresa, aquí no hi ha caps ni ordres que complir.
No només podreu obtenir un producte que us facilitarà la feina de forma directa, sinó que també obtindreu coneixements de com organitzar un equip, en el funcionament d'algunes eines informàtiques, us relacionareu amb nous companys ja sigui de la mateixa empresa o d'altres empreses, que indirectament us ajudaran a conèixer millor el funcionament de la vostra empresa.
Tot dependrà de la voluntat de cadascú.